Valletta jibdew l-istaġun b'rebħa meritata Valletta……………….4 Birkirkara…………..2 Valletta bdew l-istaġun fuq nota pożittiva meta kisbu rebħa meritata ta' 4-2 fuq ir-rivali Birkirkara, f'partita li fiha dehru ferm kumpatti u organizzati f'kull dipartiment tal-ground, fejn għall-kuntrarju, Birkirkara dehru erratiċi f'xi waqtiet, bl-attakkant Federico Falcone ikun maqtugħ u iżolat għal kollox fl-attakk. Birkirkara fetħu l-iskor fl-ewwel periklu li ħolqu fis-seba' minuta meta Caio Henrique Prado b'intelliġenza għadda lejn FEDERICO FALCONE li minn taħt il-lasta ma żbaljax. Iżda l-Istripes bilkemm kellhom ċans jifirħu għal dan il-goal li Valletta ma ġabux l-iskor indaqs eżatt minuta wara, meta Joseph Zerafa xeħet cross lejn SANTIAGO MALANO li permezz ta' daqqa ta' ras tefa' l-ballun fir-rokna tax-xibka. Il-Lilywhites komplew jipproduċu l-isbaħ logħob u fit-18-il minuta irduppjaw minn daqqa ta' ras ta' KYRIAN NWOKO li kkonkluda fir-rokna tax-xibka mill-cross ta' Eslit Sala. Wara dan il-goal, il-logħba naqqset xi ftit mir-ritmu kien fl-44 minuta li ġiet innutata azzjoni dejna meta Claudio Bonanni għall-Istripes venven xutt b'saħħtu minn barra l-kaxxa li ġie mdawwar f'corner mill-goalkeeper, Henry Bonello. Fil-ftuħ tat-tieni taqsima, Birkirkara ħarġu aktar avventurużi u fl-64 minuta rebħu penalty meta Rowen Muscat waqqa' lil Matthew Guillaumier fil-kaxxa. Mill-11-il metru, YANNICK YANKAM li ma żbaljax hekk kif permezz ta' xutt b'saħħtu tefa' l-ballun naħa u lil Henry Bonello n-naħa opposta. Valletta wettqu reazzjoni u seba' minuti wara, kien imiss lilhom li jirbħu penalty meta s-sostitut Shaun Dimech approfitta minn inġenwitá assoluta ta' Oscar Carniello fejn seraqlu l-ballun, avvanza tajjeb, dar mal-goalkeeper tal-Istripes Andrew Hogg, iżda twaqqa' fl-istess azzjoni. Iżda LEANDRO AGUIRRE kellu x-xutt tiegħu salvat parzjalment mill-istess Hogg, peró mir-rebound, il-midfielder Arġentin tefa' fix-xibka. It-team mill-belt kompla jattakka u fil-ħin miżjud issiġilla r-rebħa meta minn kontrattakk veloċi, Rei Tachikawa għadda tajjeb lejn MATTEO PICIOLLO li antiċipa l-ħarġa tal-goalkeeper Karkariż u tefa' l-ballun f'lasti vojta. Raba' Uffiċjal: Slobodan Petrovic Player tal-Logħba: Santiago Malano (V)